สังคมข่าวหุ้นเกียรติก้อง ว่องไวยากร
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดีที่ 2 กรกฎาคม 2558
2 ก.ค. 2558

หนังสือพิมพ์ข่าวหุ้นธุรกิจรายวัน  กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดีที่ 2  กรกฎาคม 2558
********หุ้นกลุ่มแบงก์ถูกถล่มขาย *************แนวรับ 1,500 จุดเอาอยู่  ตลาดหุ้นไทยเมื่อวันอังคารที่ผ่านมา แม้ว่าจะมีความกังวลเรื่องปัญหาของกรีซเบี้ยวหนี้ แต่ก็ไม่มากนัก เพราะยังเหลือเวลาอีกหลายวันกว่าจะลงประชามติ  แต่สาเหตุที่ทำให้ตลาดร่วงหนักก็มาจากแรงเทขายหุ้นในกลุ่มธนาคารพาณิชย์ KBANK,  SCB, KTB และ TMB  ที่ลงหนัก แม้ว่าผู้บริหารจะออกมาย้ำว่าไม่มีตั้งสำรองพิเศษเพิ่มในไตรมาสที่สอง  แต่นักวิเคราะห์ก็มีความกังวลมากขึ้นต่อแนวโน้มผลการดำเนินงานในปีนี้  จากเศรษฐกิจภายในประเทศที่ฟื้นตัวช้า และปัญหาเอ็นพีแอลที่เพิ่มขึ้น  ส่งผลต่อกำไรในไตรมาสที่สองและช่วงครึ่งหลังของปี ดังนั้นหลายสำนักฯแนะนำให้ Wait-and-see  จนกว่าทิศทางเศรษฐกิจจะดีขึ้น หรือหากใจร้อนก็ค่อยๆ ทยอยเก็บไปเรื่อยๆ ***แนวรับ 1,480-1,470 จุด น่าจะเอาอยู่ หากสถานการณ์กรีซไม่แย่จนเกินไป เพราะยังประเมินได้ยาก หากกรีซออกจากยูโรโซนจริงๆ หลายฝ่ายในไทยก็ออกมาบอกว่าไม่กระทบตลาดหุ้น ตลาดเงินของไทยมากนัก แต่เรื่องแบบนี้อย่าเพิ่งไปฟันธง แม้จะไม่กระทบทางตรง แต่ทางอ้อมก็ต้องมี ดังนั้นช่วงนี้จึงต้องระมัดระวังในการลงทุนเป็นพิเศษ เพราะหนังใกล้อวสานแล้ว
****** **HPT หรือ โฮม พอตเทอรี่ หุ้นร้อนสวนกระแสกรีซ สาเหตุที่หุ้นตัวนี้สามารถทำสถิติขึ้นไปเหนือจองของหุ้นใหม่ปีนี้ ผู้บริหารมองว่าเกิดจากการกระจายหุ้นให้กับนักลงทุนถึงกว่า 2 พันราย ทำให้ราคาหุ้นปรับตัวขึ้นอย่างต่อเนื่อง เพราะหุ้นไม่ได้มีการกระจุกตัวอยู่ที่กลุ่มใดกลุ่มหนึ่ง เหมือนอย่างหุ้นไอพีโอหลายตัวก่อนหน้านี้  ซึ่งน่าจะใช้เป็นแบบอย่างสำหรับหุ้นไอพีโอที่กำลังจะเข้ามาเร็วๆ นี้ เผื่อจะได้ลิ่งกับเขาบ้าง
*************** AMATAR โชว์ทีเด็ดยืนเหนือจองได้ ลบคำสบประมาทที่ว่าหุ้นกองทุนที่เข้าตลาดมักจะต่ำกว่าจอง แต่ตัวนี้กลับทำได้ หรืออาจเป็นเพราะภาวะตลาดจะไม่ดี นักลงทุนเลยหาที่หลบภัย ซึ่งเข้ามาตัวนี้ก็ถือว่าคุ้มเพราะจ่ายปันผลสูงลิ่ว 8.7% ต่อปี แถมจ่ายทุกไตรมาสอีก และล่าสุดอมตะ  เตรียมนำพื้นที่โรงงานให้เช่าในนิคมอุตสาหกรรมอมตะซิตี้และอมตะนคร ขนาดรวมกันราว 1 แสนตารางเมตร ขายเข้ากองรีทเพิ่มอีก 3 พันล้านในปีหน้า  ดันให้กองทุนโตแบบก้าวกระโดด
**********TASCO ยังคงแรงต่อเนื่อง นักวิเคราะห์หลายสำนักฯ มองกันว่าปีนี้จะเป็นปีทองของหุ้นตัวนี้ หลังจากที่ความต้องการยางมะตอยเพิ่มสูงขึ้นทั้งในประเทศและต่างประเทศ ให้ราคาเป้าหมายถึง 27 บาท จากกำไรปีนี้ที่จะเติบโตกว่า 250% ถ้าเป็นตามนี้จริงก็คงจะเห็นราคาหุ้นตัวนี้วิ่งต่อไปอีกแน่นอน
****************PRIN โดนแขวนซะแล้ว  ส่งท้ายเดือนมิ.ย. ตลาดหลักทรัพย์แห่งประเทศไทย(ตลท.)ประกาศขึ้นเครื่องหมาย “H” หรือหยุดพักการซื้อขายชั่วคราววันที่ 30 มิ.ย. 58  หลังเตรียมทำดีลซื้อกิจการอสังหาฯนอกตลาดหลักทรัพย์ฯมูลค่ากว่า 4 พันล้าน*******ADVANC ยังแกร่ง เด่นสุดในกลุ่มสื่อสาร ไตรมาสที่สองน่าจะออกมาดี TRUE ก็น่าสนใจไม่น้อย หลังจากที่ราคาปรับตัวลดลงมาค่อนข้างมากแล้ว ใครยังไม่รู้ว่าจะซื้ออะไรก็ทยอยเก็บสะสมได้
************หลังจากที่สถาบันเข้ามาซื้อหลายวันเพื่อปิดงวดบัญชีกลางปี ต่อจากนี้ไปต้องระมัดระวังให้มาก โดยเฉพาะวันนี้ อาจจะเป็นวันขายของกองทุนหรือสถาบันที่ช่วยประคองดัชนีตลาดหลักทรัพย์ฯช่วงที่ผ่านมา และขอเตือนว่าอย่าเพิ่งไปรีบรับของร้อน เพราะไม่รู้ว่าจะมีใครเข้ามารับต่อจากเรา***********
 
 
 
 